UREDBA KOMISIJE (EU) 2019/1176

z dne 10. julija 2019

o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za metilester 2,5-diklorobenzojske kisline, mandipropamid in profoksidim v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a), člena 18(1)(b) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za mandipropamid in profoksidim so bile določene v delu A Priloge III k Uredbi (ES) št. 396/2005. MRL za metilester 2,5-diklorobenzojske kisline v Uredbi (ES) št. 396/2005 niso določene in ker ta aktivna snov ni vključena v Prilogo IV k navedeni uredbi, se uporablja privzeta vrednost 0,01 mg/kg iz člena 18(1)(b) navedene uredbe.

(2) Za metilester 2,5-diklorobenzojske kisline je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Agencija je ugotovila, da se ostanki metilestra 2,5-diklorobenzojske kisline ne pričakujejo v nobenih rastlinskih ali živalskih proizvodih, saj se za njegovo edino in omejeno uporabo kot pesticid v vinskem grozdju po cepljenju ne pričakuje, da bo povzročila znatne količine ostankov v vinskem grozdju. Zato je MRL primerno določiti v višini specifične meje določljivosti. Te privzete vrednosti bi bilo treba določiti v Prilogi V k Uredbi (ES) št. 396/2005.

(3) Za mandipropamid je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (3). Agencija je predlagala spremembo opredelitve ostanka v mandipropamid (vsa razmerja sestavnih izomerov). Priporočila je dvig ali ohranitev obstoječih MRL. Ugotovila je, da v zvezi z MRL za krompir, čebulo, spomladansko čebulo in zimski luk, paradižnik ter bučke nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(4) Za profoksidim je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Priporočila je ohranitev obstoječih MRL.

(5) Kar zadeva proizvode, na katerih uporaba zadevnih fitofarmacevtskih sredstev ni dovoljena in za katere ne obstajajo nobene uvozne tolerance ali CXL, bi bilo treba MRL določiti v višini specifične meje določljivosti ali uporabljati privzete MRL, kot je določeno v členu 18(1)(b) Uredbe (ES) št. 396/2005.

(6) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. V zvezi s številnimi snovmi so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določljivosti.

(7) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(8) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(9) Uredbo (ES) št. 396/2005 bi bilo zato treba ustrezno spremeniti.

(10) Da bi se omogočili normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(11) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2 Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili proizvedeni v Uniji ali uvoženi v Unijo pred 31. januarjem 2020.

Člen 3 Ta uredba začne veljati dvajseti dan po objavi v Uradnem listu Evropske unije. Uporablja se od 31. januarja 2020.

Ta uredba je v celoti zavezujoča in se neposredno uporablja v vseh državah članicah. V Bruslju, 10. julija 2019 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Review of the existing maximum residue levels for 2,5-dichlorobenzoic acid methylester according to Article 12 of Regulation (EC) No 396/2005 (Pregled obstoječih mejnih vrednosti ostankov za metilester 2,5-diklorobenzojske kisline v skladu s členom 12 Uredbe (ES) št. 396/2005). EFSA Journal 2018;16(6):5331.

(3) Evropska agencija za varnost hrane; Review of the existing maximum residue levels for mandipropamid according to Article 12 of Regulation (EC) No 396/2005 (Pregled obstoječih mejnih vrednosti ostankov za mandipropamid v skladu s členom 12 Uredbe (ES) št. 396/2005). EFSA Journal 2018;16(5):5284.

(4) Evropska agencija za varnost hrane; Review of the existing maximum residue levels for profoxydim according to Article 12 of Regulation (EC) No 396/2005 (Pregled obstoječih mejnih vrednosti ostankov za profoksidim v skladu s členom 12 Uredbe (ES) št. 396/2005). EFSA Journal 2018;16(5):5282.